钦定古今图书集成/明伦汇编/官常典/第389卷 > 许存仁
## 钦定古今图书集成/明伦汇编/官常典/第389卷 > 许存仁

按《明外史》本传：“存仁，名元，以字行，金华人。父谦，受学
于金履祥，学者称白云先生。太祖克金华，访求谦，后
召存仁与语，大悦。至应天，授府学教授，仍命傅诸子。
寻擢国子博士，从至濠州。太祖将改葬，仁祖问存仁
宜何服，存仁曰：‘于礼，改葬缌’。既葬，除之。太祖怆然曰：
‘改葬虽有常礼，父母之恩岂能尽报耶’！命有司制素”
冠、白缨衫绖，皆以粗布为之。又常命存仁进讲，存仁
讲《尚书洪范》，至“休咎征”之说，太祖曰：“天道微渺难知，
人事感通易晓，天人必以类应。今宜上下交修，以求
格天之本。”帝御白虎殿，见诸子有读《孟子》者，顾问存
仁曰：“《孟子》何说为要？”对曰：“劝国君行王道，省刑薄赋，
其要也。”太祖曰：“孟子专言仁义，使当时有一贤君用
其言，天下岂不定于一乎？”吴元年擢祭酒。存仁深见
礼遇，出入殿廷垂十年，自稽古礼文之事，至于进退
人才，无不与议。既官国子，列上事例数条，皆报可。会
言官以移用官物奏坐存仁罪，太祖览其章，不问也。
既而存仁请告归里。浙江佥事程孔昭劾存仁寓杭
娶妾，以象牙饰床，失师臣体，乃诏安置韶州。遇赦归，
复为忌者所劾，言存仁归不应赦条，被逮死狱中。弟
存礼，有学行，尝为北平教授。存仁为祭酒。时赣县刘
丞直者，字宗弼，元至正进士，由博士擢司业，与存仁
同僚相厚。存仁将请告，丞直曰：“不可，主上方天与人
归，公为儒臣，宜留此以俟登极。”存仁既得罪，始悔不
用丞直之言。丞直仕至浙江按察司佥事，以有才识
为帝所称。